Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 37/04)

Šis paziņojums publicēts saskaņā ar Komisijas Deleģētās regulas (ES) Nr. 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMA APSTIPRINĀŠANU

“Muscadet”

PDO-FR-A0497-AM01

Paziņojuma datums: 2019. gada 8. novembris.

APSTIPRINĀTĀ GROZĪJUMA APRAKSTS UN PAMATOJUMS

1. Redakcionāli labojumi

1. nodaļas II iedaļas 2. punktā vārds “norāde” aizstāts ar vārdu “norādes”, bet vārdi “šī norāde” aizstāti ar vārdiem “šīs norādes”.

Šā grozījuma mērķis ir izlabot redakcionāla rakstura kļūdu.

Šis grozījums vienoto dokumentu neietekmē.

2. Ģeogrāfiskais apgabals

Pēc tam kad bija paveikts darbs, lai vīnogu audzēšanu koncentrētu tajos vīndārzu sektoros, kuros saglabājusies augstas kvalitātes vīnkopība, tika veikta ar nosaukuma “Muscadet” apzīmētā produkta ražošanas ģeogrāfiskā apgabala pārskatīšana, kā rezultātā no tā tika izslēgta septiņu pašvaldību teritorija (Bouguenais, Frossay, Mésanger, Rezé, Le Pellerin, Touvois un Varades) un vēl septiņu pašvaldību teritorija daļēji (Gétigné, Legé, Ligné, Vieillevigne, Villeneuve-en-Retz, Cugand un Saint Hilaire-de-Loulay).

Turklāt veikti redakcionāla rakstura grozījumi – jaunajā administratīvo vienību sarakstā ir ņemta vērā teritoriju apvienošana un citas izmaiņas administratīvajā zonējumā, kas notikušas laikā pēc specifikācijas apstiprināšanas. Lai palielinātu juridisko noteiktību, šim sarakstam ir atsauce uz oficiālā ģeogrāfiskā koda spēkā esošo redakciju, ko katru gadu publicē INSEE.

Attiecīgi ir grozīts vienotais dokuments attiecībā uz ģeogrāfisko apgabalu, kā arī tā daļa, kas veltīta saiknes ar cilmes vietu aprakstam.

3. Noteiktais zemesgabalu apgabals

Specifikācijas 1. nodaļas IV iedaļas 2. punktā pēc vārdiem “2011. gada 19. maijā” ir pievienoti vārdi “un 2018. gada 20. jūnijā”.

Šis grozījums izdarīts, lai pievienotu datumu, kurā kompetentā valsts iestāde apstiprināja ģeogrāfiskajā ražošanas apgabalā ietilpstošā noteiktā zemesgabalu apgabala demarkācijas izmaiņas. Zemesgabalu noteikšana nozīmē ar attiecīgo aizsargāto cilmes vietas nosaukumu apzīmēta produkta ražošanai piemērotu zemesgabalu noteikšanu ražošanas ģeogrāfiskā apgabala ietvaros.

Šis grozījums vienoto dokumentu neietekmē.

4. Tiešās apkaimes apgabals

Tiešās apkaimes apgabals ir atjaunināts, ņemot vērā pašvaldību apvienošanu un ģeogrāfiskā apgabala pārskatīšanu. Tādēļ dažas pašvaldības ģeogrāfiskajā apgabalā tagad ietilpst tiešās apkaimes apgabalā. Nosaukuma kopējais vīndarīšanas apgabals nav ticis mainīts.

Tādēļ grozīts vienotais dokuments attiecībā uz papildu nosacījumiem.

5. Vīndārza kopšana

VI iedaļā:

— 1. punkta b) apakšpunktā vārdi “maksimālais vīnstīgu pumpuru skaits, kas paredzēts apgriešanas noteikumos.” ir aizstāti ar vārdu “14”;

— 1. punkta c) apakšpunktā:

— pēc vārdiem starp rindām ir pievienots teksts “kad šis rindstarpu attālums ir mazāks vai vienāds ar 1,50 metriem”;

— vārdi “izmērītais lapotnes augstums” aizstāti ar vārdiem “lapotnes augstums tiek izmērīts”.

Šis grozījums izriet no izmaiņām attiecībā uz maksimālo ražību.

Šis grozījums vienoto dokumentu neietekmē.

6. Zemesgabala maksimālā noslodze

Vidējā maksimālā zemesgabala noslodze palielināta līdz 12 000 kg uz vienu hektāru.12 000 kg uz vienu hektāru.

Zemesgabala maksimālā noslodze mainīta vienlaikus ar izmaiņām nosaukuma maksimālajā ražībā.

Šis grozījums vienoto dokumentu neietekmē.

7. No vīnogu ražas iegūtā vīna iznākums

Ar šo nosaukumu apzīmētā vīna iznākums, ko iegūst no izmantoto vīnogu ražas, ir palielināts līdz 70 hektolitriem no viena hektāra, bet mērķiznākums palielināts līdz 83 hektolitriem no hektāra.

No ražas iegūtais vīna iznākums un mērķiznākums ir palielināti saistībā ar centieniem panākt, lai šajos vīnos būtu tiolu un svaiguma aromāta nianses, kā rezultātā “Muscadet” vēsturiskās un specifiskās īpašības tajos ir izteiktākas. Turklāt, pārskatot zemesgabalu apgabalu, tika konstatēts, ka zeme, kurā audzē tikai vīnogas ar nosaukumu “Muscadet” apzīmētā vīna iegūšanai, ir auglīgāka.

Tādēļ grozīts vienotais dokuments attiecībā uz ražību.

8. Termiskā apstrāde

Aizliegums izmantot termisko apstrādi vīnam, kura ražošanas procesā temperatūra pārsniedz 40 °C, ir svītrots. Grozījuma mērķis ir nodrošināt operatoriem visus iespējamos tehniskos līdzekļus, lai novērstu grūtajiem gadalaikiem raksturīgās organoleptiskās novirzes, kas rada “zemes pelējuma piegaršu”. Vīna misas sildīšanas paņēmiens, ko sauc par termovinifikāciju, ir vīniem daudz mazāk kaitīgs vājināšanas un liesināšanas aspektā nekā mezoporaino vīndarības ogļu izmantošana.

Tādēļ vienotais dokuments grozīts attiecībā uz īpašajām vīndarības metodēm.

9. Nogulšņu atdalīšana

IX iedaļas c) apakšpunktā pievienota prasība, lai vinifikācijas procesā radušās nogulsnes no vīna tiktu atdalītas vēlākais tā gada 31. jūlijā, kas seko ražas novākšanas gadam.

Lai saglabātu vīna svaigumu, ir ticis ierobežots ilgums vīna turēšanai uz nogulsnēm.

Tādēļ vienotais dokuments grozīts attiecībā uz īpašajām vīndarības metodēm, kā arī saiknes ar cilmes vietu aprakstā.

10. Vīna aprite

Ir svītrots 1. nodaļas IX iedaļas 4. punkta b) apakšpunkts attiecībā uz datumu, kad atļauta vīna laišana apritē starp apstiprinātiem noliktavu turētājiem.

Šis grozījums vienoto dokumentu neietekmē.

11. Pārejas pasākums

XII iedaļas 2. punktā pievienota šāda prasība: “Pārejas posmā un līdz 2019. gada ražai ieskaitot, vīnus var turēt uz smalkajām vīndarības nogulsnēm pēc tā gada 31. jūlija, kas seko ražas novākšanas gadam.”

Šis grozījums vienoto dokumentu neietekmē.

12. Paziņošanas pienākumi

Prasību iesniegšanas termiņš, kas agrāk bija 15. decembris, ir mainīts, un turpmāk tas ir 31. decembris.

Ir grozītas arī deklarācijas, kas minētas II nodaļas I iedaļas 2. un 3. punktā.

Šie grozījumi vienoto dokumentu neietekmē.

13. Reģistrs

Attiecībā uz reģistru kārtošanu ir veikti redakcionāli pielāgojumi.

— II nodaļas II iedaļas 2. punktā: — b) apakšpunktā vārdi “līdz prasības pieteikuma iesniegšanas dienai” un “un misas skābums” ir svītroti; — c) apakšpunktā vārdi “uzskaites žurnāls” ir aizstāti ar vārdu “reģistrs”; — d) apakšpunktā vārdi “uzskaites žurnāls” ir aizstāti ar vārdu “reģistrs”, bet vārdi “vai vīnu ar kontrolēto cilmes vietas nosaukumu neierobežota laišana patēriņā,” ir svītroti.

Ir pievienots arī pienākums reģistrēt vīna pagraba reģistrā datumu, kurā no vīna tiek atdalītas smalkās vinifikācijas procesā radušās nogulsnes.

Šis grozījums vienoto dokumentu neietekmē.

14. Galvenie pārbaudāmie parametri

Ir pārskatīta 3. nodaļa, lai nodrošinātu Nantes novadā ražoto produktu specifikācijās pārbaudāmo galveno parametru apraksta redakcijas saskaņotību.

Šis grozījums vienoto dokumentu neietekmē.

VIENOTS DOKUMENTS

1. Produkta nosaukums

“Muscadet”

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīna produktu kategorijas

1. Vīns

4. Vīna vai vīnu apraksts

Šie vīni ir sausi nedzirkstošie baltvīni.

Vīnu īpašības:

— spirta dabiskā minimālā tilpumkoncentrācija ir 9,5 %;

— maksimālais raudzējamo [jeb fermentējamo] cukuru (glikozes un fruktozes) saturs ir 5 grami uz litru;

— gaistošo skābju maksimālais saturs ir 10 miliekvivalenti uz litru;

— maksimālā kopējā spirta tilpumkoncentrācija pēc bagātināšanas ir 12 %;

— kopējais skābju saturs ir no 61 līdz 112 miliekvivalentiem uz litru vīniem, kuros raudzējamo cukuru (glikozes un fruktozes) saturs ir no 3 gramiem uz litru līdz 5 gramiem uz litru.

Kopējais sēra dioksīda saturs vīnos un kopējais skābju saturs vīnos, kuros raudzējamo cukuru (glikozes un fruktozes) saturs ir zemāks par 3 gramiem uz litru, un no vīniem iegūtā kopējā spirta tilpumkoncentrācija atbilst Kopienas regulējumā noteiktajiem robežlielumiem. Šie vīni ir sausi nedzirkstošie baltvīni.

Tie satur izsmalcinātus aromātus, parasti augļu vai ziedu aromātus, un tiem ir garšas līdzsvars, kuru kopumā raksturo svaigums.

Vispārīgie analītiskie parametri Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) Minimālais kopējais skābums Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

a. Galvenās vīndarības metodes

Audzēšanas prakse

Vīnkoku stādījumu minimālā biezība ir 6500 vīnkoku stādu uz hektāru.

Rindstarpu attālums nedrīkst būt lielāks par 1,50 metriem, bet atstatums starp vienas rindas vīnkokiem ir robežās no 0,90 līdz 1,10 metriem.

Vīnogulājus apgriež, katram vīnkokam atstājot ne vairāk par 14 vīnstīgu pumpuriem:

— vīnkoku vainagus vai nu apgriež īsus, atstājot augļzaru, taču ne vairāk par pieciem augļzariem uz katru vīnkoku;

— vai arī pēc Gijo [Guyot] metodes vienkāršā vai divkāršā formā.

Apgriešanu pabeidz pirms pumpuru veidošanās vai arī Eihorna [Eichhorn] un Lorenca [Lorentz] skalas 5. posmā.

Neatkarīgi no apgriešanas veida, vīnogulājiem var atstāt četrus papildu vīnstīgu pumpurus uz katru vīnkoku, ja vien fenoloģiskajā fāzē, kad izplaukušas 11 vai 12 lapas, auglīgo zaru skaits uz katru vīnkoku gadā nedrīkst pārsniegt 14.

Īpašā vīndarības metode

Jebkāda vīnogu ražas termiska apstrāde temperatūrā, kas zemāka par –5 °C, ir aizliegta.

Pēc bagātināšanas spirta kopējā tilpumkoncentrācija vīnos nepārsniedz 12 %.

No vīna atdala smalkās nogulsnes vēlākais tā gada 31. jūlijā, kas seko ražas novākšanas gadam. Papildus iepriekš minētajiem noteikumiem, attiecībā uz vīndarības metodēm vīnam jāatbilst prasībām, kas paredzētas Kopienas tiesību aktos un Lauku un jūras zvejas kodeksā.

b. Maksimālā ražība

83 hektolitri no hektāra.

6. Noteiktais ģeogrāfiskais apgabals

Visi ražošanas posmi notiek ģeogrāfiskajā apgabalā, kas apstiprināts Valsts Izcelsmes un kvalitātes institūta [Institut national de l’origine et de la qualité (INAO)] kompetentās valsts komitejas sanāksmē 2017. gada 15. jūnijā. Šajā apgabalā dienā, kad kompetentā valsts komiteja apstiprināja šo specifikāciju, pilnībā vai daļēji ietilpa turpmāk minēto pašvaldību teritorija, pamatojoties uz 2018. gada oficiālo ģeogrāfisko kodu:

— Loire-Atlantique departamentā: Aigrefeuille-sur-Maine, Ancenis, Basse-Goulaine, Le Bignon, La Boissière-du-Doré, Bouaye, Brains, Carquefou, Le Cellier, La Chapelle-Heulin, Château-Thébaud, La Chevrolière, Clisson, Corcoué-sur-Logne, Couffé, Divatte-sur-Loire, Geneston, Gétigné (daļēji), Gorges, La Haie-Fouassière, Haute-Goulaine, Le Landreau, Legé (daļēji), Ligné (daļēji), La Limouzinière, Le LorouxBottereau, Maisdon-sur-Sèvre, Mauves-sur-Loire, Monnières, Montbert, Mouzillon, Oudon, Le Pallet, La Planche, Pont-Saint-Martin, Port-SaintPère, La Regrippière, La Remaudière, Remouillé, Saint-Aignan-Grandlieu, Saint-Colomban, Sainte-Pazanne, Saint-Fiacre-sur-Maine, Saint-Géréon, Saint-Hilaire-de-Clisson, Saint-Julien-de-Concelles, Saint-Léger-les-Vignes, Saint-Lumine-de-Clisson, Saint-Lumine-de-Coutais, Saint-Mars-de-Coutais, Saint-Philbert-de-Grand-Lieu, Les Sorinières, Thouaré-sur-Loire, Vair-surLoire, Vallet, Vertou, Vieillevigne (daļēji) un Villeneuve-en-Retz – tikai attiecībā uz deleģētās pašvaldības Bourgneuf-en-Retz teritoriju (daļēji).

— Maine-et-Loire departamentā: Mauges-sur-Loire (tikai attiecībā uz deleģēto pašvaldību La Chapelle-Saint-Florent un Saint-Florent-le-Vieil teritoriju), Orée d’Anjou (tikai attiecībā uz deleģēto pašvaldību Bouzillé, Champtoceaux, Drain, Landemont, Liré un La Varenne teritoriju) un Sèvremoine (tikai attiecībā uz deleģēto pašvaldību Saint-Crespin-sur-Moine un Tillières teritoriju).

— Vendée departamentā: Cugand (daļēji), Rocheservière, Saint-Hilairede-Loulay (daļēji) un Saint-Philbert-de-Bouaine.

7. Galvenās vīna vīnogu šķirnes

“Melon B”

8. Saiknes vai saikņu apraksts

Saiknes veidošanā ietilpstošo dabas faktoru apraksts

Ģeogrāfiskā apgabala ainavai ir raksturīgi pamīšus izkliedēti vīndārzi pakalnos, pauguros un ar dzīvžogiem nodalītās pļavās, kas izvietojušās ielejās, un skaistākajās vietās ainavu akcentē vecas dzirnavas vai “Nantes neprātības” (vasarnīcas, kuras 18. gadsimtā Nantes nomalēs sabūvēja aristokrāti un bagātnieki). Ar vīnkokiem apstādītie zemesgabali lielākoties atrodas nogāzēs gar Luāras, Sēvras [Sèvre] un Mēnas upi, Gulēna [Goulaine] purvu, Granljē [Grandlieu] ezeru un to pietekām uz dienvidiem un austrumiem no Nantes pilsētas. Atrodoties Atlantijas okeāna krasta tuvumā, ģeogrāfiskais apgabals ir saistīts gan ar Bretaņu savas vēstures dēļ, gan ar Luāras ieleju sava ģeogrāfiskā izvietojuma dēļ, un tas aptver 81 pašvaldības teritoriju Loire-Atlantique, Maine-et-Loire un Vendée departamentā.

Ģeogrāfiskajam apgabalam ir raksturīgs okeāna klimats ar gada temperatūras svārstībām, kas lielo ūdenstilpju (okeāna, Luāras grīvas, Granljē ezera un Gulēna purva) tuvuma dēļ ir nelielas. Temperatūra ziemā ir īpaši maiga, bet vasaras saglabājas vēsas; gaisa cirkulāciju nodrošina jūras vēsmas. Vīnogulāju augšanas periodā nokrišņu nedaudz pietrūkst, līdz ar to šiem platuma grādiem ir raksturīgas daudzas saulainas dienas, lai gan rudens augstās plūdmaiņas dažkārt pavada spēcīgas lietusgāzes.

Ģeogrāfiskajam apgabalam ir sarežģīta ģeoloģiskā uzbūve. Pirmskembrija un paleozoja oroģenēzes rezultātā izveidojās plutoniskie ieži (granīti, gabro) un metamorfie ieži (gneiss, vizlas slānekļi, eklogīti un amfibolīti). Šo pamatni vietām pārsedz terciāra nogulumieži (māli un oļaina smilts). Vēja sanesas, kas reģionā izveidojušās kvartāra periodā, lielākoties izzudušas erozijas rezultātā. Neraugoties uz šo ģeoloģisko daudzveidību, augsnes, kas veidojušās uz minētajām formācijām, pārsvarā ir koši brūnas, smilšainas un oļainas. Saistībā ar vīnkopības praksi vīnogu novākšanas zemesgabalu apgabalu nepārsniedz kalnu nogāžu ietvarus, kuras veido klajumu ainavas un kuras lielākoties vai tradicionāli ir apstādītas ar vīnogulājiem, kā arī augsnes ar labu filtrācijas spēju,, tās arī strauji sasilst, tām ir ierobežota ūdensietilpība un ķīmisko elementu ziņā samērā pieticīga auglība.

Saiknes veidošanā ietilpstošo cilvēkfaktoru apraksts

Vīndārzi, kuros audzē vīnogas ar kontrolēto cilmes vietas nosaukumu “Muscadet” apzīmētā produkta ražošanai, ir pārmantojuši vīnkopības tradīcijas, kas bija aizsākušās mūsu ēras pirmajos gadsimtos. Okeāna osta pie Luāras ietekas – Nante – jau izsenis ir veidojusies kā nozīmīgs krustpunkts vīnu nosūtīšanai uz britu salām un Ziemeļeiropu. Dažādas rakstveida liecības apstiprina šā vīna arvien labāko slavu jau viduslaikos. Pakāpeniski, jo īpaši holandiešu tirgotāju iespaidā, Nantes vīndārzi specializējās baltvīna un stipro alkoholisko dzērienu ražošanā. Vēlāk vīnogulāju stādījumus sekmēja arī nodokļu politika, jo Bretaņas vīniem tika uzlikti uz pusi mazāki nodokļi nekā vīniem no Luāras augšteces.

Šo vīndārzu identitāte patiesībā noformējās, kad tika izkopota vīnogu šķirne “Melon B.”. Pirmās rakstveida ziņas par šā “Burgundijas auga” stādījumiem (ar nosaukumu “Muscadet”) parādījās 17. gadsimta vidū. Pēc 1709. gada bargās ziemas, kas iznīcināja lielāko daļu Nantes vīndārzu, labākajās reģiona vietās priekšroka tika dota vīnogu šķirnei “Melon B.”, kas ir izturīgāka pret salu. 1793. gada kontrrevolucionārie kari, kuru gaitā vīndārzi tika nopostīti, kā arī vēlākā laputs krīze pēc 1884. gada, tikai aizkavēja tās uzvaras gājienu. Vīndārzu atjaunošana, izmantojot potēšanu, radīja iespēju tradicionālo audzēšanu pielāgot jauniem paņēmieniem (vīnkoku stādīšanai rindās, vīnkoku vainagu veidojot pēc Gijo [Guyot] metodes. Tādēļ ražošanas tehnoloģiskā kompetence ir pietiekami kodificēta – vienas vīnogu šķirnes (“Melon B.”) izmantošana, pietiekami lielas stādīšanas biezības nodrošināšana, vīnogulāju noslodzes regulēšana, ražības ierobežošana un vīnogu novākšana pilngatavībā. Pieņemot 20. gadsimta 20. gadu tiesību aktus, šī prakse tika saglabāta, atzīstot kontrolētos cilmes vietas nosaukumus “Muscadet Sèvre et Maine” un “Muscadet Coteaux de la Loire” 1936. gadā un pēc tam “Muscadet” 1937. gadā. Lai ražotu bagātīgākus un komplicētākus vīnus, operatori izvēlējās īpašu vīndarības tehnisko paveidu – “Nantes metodi”, kas paredz izturēt vīnus uz smalkajām vinifikācijā radušās nogulsnēm vismaz vienu ziemu bez jebkādas pārtecināšanas; šī zinātība radās, pateicoties ražotāju ieradumam saglabāt mucu vislabākā vīna uz nogulsnēm ģimenes svētku atzīmēšanai nākamā gada pavasarī.

Šāda vīna kopšanas metode piešķir tam pabeigtību un treknumu, jo īpaši bagātinot vīnu ar mannoproteīniem un citiem savienojumiem, kas rodas rauga šūnu sieniņu autolīzes procesā. Turklāt šī metode, kas paredz neveikt nekādas manipulācijas ar vīniem un turēt tos oglekļa dioksīda piesātinātā atmosfērā, stingri ierobežojot oksidēšanos un gaistošo savienojumu izdalīšanos, aromātus, kas izveidojas spirta rūgšanas gaitā, ļauj saglabāt līdz pavasarim un vēl ilgāk. Noteikumi, kas īpaši attiecas uz tradicionālo norādi “uz nogulsnēm”, tika izstrādāti 1977. gadā, un saskaņā ar tiem no 1994. gada vīnus pilda pudelēs pašos vīna pagrabos, lai ierobežotu vīna pārtecināšanu no nogulsnēm un pārliešanu. 2009. gadā kontrolētā cilmes vietas nosaukuma “Muscadet” vīndārzi aptvēra nedaudz vairāk kā 11 300 hektāru, kurus apstrādāja aptuveni 840 ražotāji. Vīnu dara galvenokārt privātos pagrabos, komerciālie vīndari saražo aptuveni 25 % produkcijas, bet kooperatīvi – gandrīz 10 %. Ar kontrolēto cilmes vietas nosaukumu “Muscadet” apzīmētie vīni ir nedzirkstoši baltvīni. Tie satur izsmalcinātus aromātus, parasti augļu vai ziedu aromātus, un tiem ir garšas līdzsvars, kuru kopumā raksturo svaigums.

Vīni, kurus apzīmē ar norādi “uz nogulsnēm”, kad tos nobauda, parasti ir līdzsvaroti ar noslieci uz apaļīgumu, tiem ir daudzveidīgāka aromātu buķete, un tie var būt nedaudz dzirkstoši, pateicoties atlikušajam oglekļa dioksīdam, kas izveidojies spirta rūgšanas laikā. Lai saglabātu svaigumu, aromātisko bagātību un dabiski radušos oglekļa dioksīdu, kopšanas laikā šie vīni pasargāti no oksidēšanās. Tā kā oglekļa dioksīda saturs ir pārāk augsts, lai šos vīnu pildītu lokana materiāla traukos, tos pilda pudelēs, un šādas fasēšanas laikā ir jāievēro īpaša piesardzība. “Ja Lejasluāras augsne ir lieliska, tās klimats ir brīnišķīgs”, rakstīja Žils GIJO [Jules GUYOT] “Pētījumā par Francijas vīndārziem” (II sējums, Parīze, 1876). Patiesi, ģeogrāfiskais apgabals pilnībā izmanto priekšrocības, ko rada vīnkopībai piemērotās augsnes un klimats, kas veicina no baltogu šķirnēm iegūto produktu aromāta nianšu izpausmes. Tādējādi augšņu rupjdrupatainā struktūra nodrošina vīnogulājiem ciklam agrīnu veģetācijas perioda aizsākumu un ierobežo to augšanas sparu. Šādu priekšlaicīgumu pastiprina maigās ziemas uzsver, bet saulainās vasaras un jūras vēji pasargā augus no veselības apdraudējumiem. Turklāt ģeogrāfiskā apgabala augsnes sekmē mērenu un regulāru ūdens piegādi vīnogulājiem, un tādējādi paverot ceļu pareizai ienākšanās norisei, pateicoties ierobežotajām ūdens rezervēm un to sadrumstalotībai, kas ļauj augiem iesakņoties dziļumā. Visbeidzot, mērenās temperatūras vasarās ir ideāli piemērotas svaiguma un to izsmalcināto aromātu saglabāšanai, kas piemīt vīnogu šķirnes “Melon B.” vīniem.

Ģeogrāfiskā apgabala ražotāji ir senās vīnkopības vēstures mantinieki un vairāk nekā trīs gadsimtus labprāt audzē šo unikālo un reto vīnogu šķirni labākajās kalnu nogāzēs. Viņi ir optimizējuši vīnkopības praksi, lai nodrošinātu veselīgo un labi ienākušos vīnogu novākšanu, prasmīgi panākot vīna bagātīguma un skābuma līdzsvara nodrošināšanu vīnā.

Darot vīnu saskaņā ar vietējām tradīcijām, to bieži iztur uz smalkajām nogulsnēm bez jebkādas pārtecināšanas neveicot noliešanu, un tas ļauj vīnā izpausties smaržīgajām vielām, kas radušās fermentācijas laikā. Pateicoties ģeogrāfiskā apgabala maigajai temperatūrai ziemā, kas veicina ķīmiskās apmaiņas norises starp vīnā un nogulsnēs esošajiem savienojumiem, vīni to kopšanas laikā turpina uzkrāt šo daudzveidīgo vielu bagātību, kas lieliski izpaužas, kad šos vīnus nobauda nākamajā pavasarī. Iepildot vīnus pudelēs nākamajā gadā pēc ražas novākšanas, ar šo kontrolēto cilmes vietas nosaukumu apzīmētie vīni, kuru marķējums papildināts ar norādi “uz nogulsnēm”, kļūst daudzveidīgāki, vienlaikus saglabājot raksturīgo svaigumu, ko nodrošina nelielais dzirkstīgums, kuru rada vinifikācijā radies un saglabājies oglekļa dioksīds. Lai saglabātu šādas kopšanas radītās priekšrocības un novērstu jebkādu oksidēšanos, operatori ir apguvuši īpašu kompetenci vīna fasēšanā, veicot iepildīšanu pudelēs tieši vīna darīšanas pagrabos. Šī tradicionālā prakse, kas līdz minimumam samazina darbības ar produktu, ir lieliski piemērota vīna izsmalcināto aromātisko savienojumu saglabāšanai.

Vīni ar kontrolēto cilmes vietas nosaukumu “Muscadet” kļuva slaveni 20. gadsimta vidū Francijā, kur gluži dabiskā kārtā iemantotā izslavētība un pieejamības pakāpe, kāda tiem ir tirgū, faktiski ļāva tiem ieņemt otro vietu starp baltvīniem. 20. gadsimta 80. gados atkal atsākās to eksports, nodrošinot gandrīz 40 % pārdotā apjoma. Šajos panākumos liela nozīme bija tūrismam, pateicoties piekrastes tuvumam un šā vīna saistībai ar jūras veltēm un zivīm. Pēc ražošanas platības šie vīndārzi 2010. gadā bija vieni no lielākajiem baltvīna vīndārziem pasaulē, kuros praktizē vienšķirnes vīnogu audzēšanu.

9. Būtiski papildu nosacījumi (pildīšana pudelēs, marķējums, citas prasības)

Tiešās apkaimes apgabals

Tiesiskais regulējums:

valsts tiesību akti.

Papildu nosacījuma veids:

atkāpe attiecībā uz ražošanu noteiktajā ģeogrāfiskajā apgabalā.

Nosacījuma apraksts:

tiešās apkaimes apgabalu, kas noteikts, atkāpjoties no prasībām vinifikācijas un vīna gatavošanas jomā un attiecībā uz tādu vīnu darīšanu, gatavošanu, kopšanu un fasēšanu, kurus drīkst apzīmēt ar norādi “uz nogulsnēm”, veido šādu pašvaldību vai pašvaldību daļu teritorija, pamatojoties uz 2018. gada oficiālo ģeogrāfisko kodu:

— Loire-Atlantique departamentā: La Bernerie-en-Retz, Bouguenais, Boussay, Chaumes-en-Retz, Chauvé, Cheix-en-Retz, Frossay, Gétigné (daļēji), Legé (daļēji), Ligné (daļēji), Loireauxence (vienīgi deleģēto pašvaldību La Chapelle-Saint-Sauveur un Varades teritorija), Machecoul-Saint-Même, La Marne, Mésanger, Montrelais, Les Moutiers-en-Retz, Paulx, Le Pellerin, Pornic, Rezé, Rouans, Saint-Étienne-de-Mer-Morte, Saint-Hilaire-de-Chaléons, Saint-Père-en-Retz, Saint-Viaud, Touvois, Vieillevigne (daļēji), Villeneuve-en-Retz (vienīgi deleģēto pašvaldību Bourgneuf-en-Retz (daļēji) un Fresnay-en-Retz teritorija) un Vue;

— – Maine-et-Loire departamentā: Beaupréau-en-Mauges (vienīgi deleģēto pašvaldību Beaupréau un Gesté teritorija), Ingrandes-Le Fresne sur Loire (vienīgi deleģētās pašvaldības Fresnesur-Loire teritorija), Mauges-sur-Loire (vienīgi deleģētās pašvaldības Marillais teritorija), Montrevault-sur-Èvre (vienīgi deleģēto pašvaldību La Boissière-sur-Evre, La Chaussaire, Le FiefSauvin, Le Fuilet, Montrevault, Le Puiset-Doré, Saint-Pierre-Montlimart un Saint-Rémy-en-Mauges teritoriju), Orée d’Anjou (tikai attiecībā uz deleģēto komūnu Saint-Christophe-la-Couperie, Saint-Laurent-desAutels un Saint-Sauveur-de-Landemont teritorija) un Sèvremoine (vienīgi deleģēto pašvaldību Montfaucon-Montigné un Saint-Germain-sur-Moine teritorija);

— Vendée departamentā: Cugand (daļēji), Montaigu, Saint-Étienne-duBois un Saint-Hilaire-de-Loulay (daļēji).

Tiesiskais regulējums:

valsts tiesību akti.

Papildu nosacījuma veids:

fasēšana noteiktajā ģeogrāfiskajā apgabalā.

Nosacījuma apraksts:

Vīni, kuriem var piemērot norādi “uz nogulsnēm”, tiek fasēti noteiktajā apgabalā.

Lai vīniem saglabātu tiem raksturīgās īpašības, kādas tie ieguvuši vinifikācijas un kopšanas laikā, it īpaši vīna svaigumu, aromātu daudzveidīgumu, no kuriem dažas sastāvdaļas izpaužas tikai pēc iepildīšanas pudelēs, un nelielo dzirkstīgumu, ko rada dabiskā kārtā radušās oglekļa dioksīda saturs, un lai ierobežotu vīna pārliešanu, vīnus, kuriem drīkst izmantot norādi “uz nogulsnēm”, pilda pudelēs vīna pagrabos laikā no 1. marta līdz 30. novembrim gadā, kas seko ražas novākšanas gadam.

Šāda īpaša vīna kopšanas metode piešķir tam apaļīgumu un taukainumu, jo īpaši vīni bagātinās ar mannoproteīniem un citiem rauga šūnu sieniņu autolīzes procesā radušos savienojumiem. Šī metode paredz neveikt nekādas liekas darbības ar vīniem un turēt tos oglekļa dioksīdu piesātinātā atmosfērā, stingri ierobežojot oksidēšanos un gaistošo savienojumu izdalīšanos.

Operatori ir apguvuši īpašu tehnoloģisko kompetenci, pasargājot vīnus no jebkādas oksidēšanās tvertnē un rūpīgi veicot to iepildīšanu pudelēs, lai minētie aromāti izdalītos pēc iespējas ilgāk un lai varētu paaugstināt vīna daudzveidīguma pakāpi.

Tā kā oglekļa dioksīda saturs ir pārāk augsts, lai šos vīnu pildītu lokana materiāla traukos, tos pilda pudelēs, un šādas fasēšanas laikā ir jāievēro īpaša piesardzība.

Tiesiskais regulējums:

valsts tiesību akti.

Papildu nosacījuma veids:

papildu noteikumi par marķējumu.

Nosacījuma apraksts:

Vīniem, kas atbilst ražošanas nosacījumiem, kuri specifikācijā paredzēti attiecībā uz šo norādi, kontrolēto cilmes vietas nosaukumu var papildināt ar norādi “uz nogulsnēm” vīniem, kas atbilst ražošanas nosacījumiem, kuri specifikācijā paredzēti attiecībā uz šo norādi.

Vīniem, kas atbilst ražošanas nosacījumiem, kuri specifikācijā paredzēti attiecībā uz šo norādi, kontrolēto cilmes vietas nosaukumu var papildināt ar norādi “tikko noraudzēts” vai “jauns”.

Kontrolēto cilmes vietas nosaukumu var papildināt ar ģeogrāfisko nosaukumu “Val de Loire” (Luāras ieleja) saskaņā ar noteikumiem, kas attiecībā uz šā ģeogrāfiskā nosaukuma izmantošanu ir paredzēti specifikācijā.

Norāžu “uz nogulsnēm”, “tikko noraudzēts” vai “jauns” un ģeogrāfiskā nosaukuma “Val de Loire” rakstzīmju lielums ne augstumā, ne platumā, ne biezumā nepārsniedz to rakstzīmju lielumu, ar kādām atveido kontrolēto cilmes vietas nosaukumu.

Vīniem ar norādēm “uz nogulsnēm”, “tikko noraudzēts” vai “jauns” marķējumā pievieno norādi par vīnogu ražas novākšanas gadu.

Saite uz specifikāciju

https://info.agriculture.gouv.fr/gedei/site/bo-agri/document_administratif-700bfc77-91e7-46a4-9d50-0617becbef1f

(1) OV L 9, 11.1.2019., 1. lpp. 2.